આમ તો ઉત્તર-દક્ષિણ કદી મળતા નથી પણ ઉત્તર-દક્ષિણનો સુભગ સમન્વય જોવો હોય તો એનું ઉત્તમ ઉદાહરણ છે ગીથા જોહરીનો પરિવાર. પોતે દક્ષિણ ભારતીય, પતિ અનિલ જોહરી આઇએફએસ રેન્ક વન અધિકારી છે જેઓે ઉત્તર ભારતીય છે. એમની બે દીકરીઓ મોટી રોબેટિક એન્જિનિયર તરીકે લંડનમાં છે. જ્યારે નાની દીકરી મેડિકલના છેલ્લા વર્ષમાં અભ્યાસ કરે છે. દક્ષિણ ભારતીય નારી તરીકે રસોઈ બનાવવામાં તો નિપુણ હોય જ પણ ઉત્તર ભારતીય ભોજન સાસુ પાસેથી શીખ્યાં. આજે પણ પરિવારને પોતાના હાથે બનાવેલું સાઉથ ઇન્ડિયન ફૂડ હોંશે હોંશે જમાડે છે. સંયુક્ત પરિવારમાં માનતાં ગીથા જોહરી ઘરમાં એક સામાન્ય મહિલાની જેમ હોય છે. બાળકો માટે તેમના વ્હાલા મમ્મી, પતિની નજરોમાં પ્રેમાળ પત્ની, તથા સાસુ, સસરાને માટે હેતાળ પુત્રવધૂ સ્વરૂપે. સામાન્ય મહિલાની જેમ એમને પણ સૌંદર્ય પ્રસાધનો ગમે છે. અને એ અંગેની લેટેસ્ટ માહિતી પણ ધરાવે છે.